Պ.- Կարծում եմ ամէն ինչ հանգամանօրէն ասւած է վերոնշեալ յայտարարութեան մէջ: Կրկնութեան գնով ասեմ, որ այն խտացւած միտքը, որի իրագործման ի խնդիր Հ.Յ.Դ.-ն մասնակցել է քաղաքական կոալիցիային՝ անվտանգութիւն-արդարութիւն-զարգացում ռազմավարական հասկացութիւններն են: Եթէ այս եռեակից պակասի որեւէ մէկը ու դրանց առաջընթացը միասնական ու համաչափ չլինի, ապա միւս երկուսն էլ երկար ճանապարհ չեն կարող կտրել եւ դատապարտւած են ձախողման: Երեւի մեր ընկերվարական գաղափարախօսութիւնից մեկնելով, եւ այն, որ թերեւս երկրում մենք քչերից ենք, որ համոզումներով առաւել հակւած ենք արդարութեան սկզբունքներին (այդ թւում սոցիալական), մեզ բնականից բաժին է ընկնում սեւեռել ուշադրութիւնը՝ արդարութեան վրայ: Հասնել ժողովրդական համեստ խաւերի բարեկեցիկ կեանքի ապահովմանը՝ պայքարելով անարդարութիւնների ու կոռուպցիայի դէմ, իհարկէ, չմոռանալով միւս երկու առաջնահերթութիւնները՝ անվտանգութիւնն ու զարգացումը: